**Lühiülevaade Kohila valla 2022. aasta eelarvest**

2022. aastaks on Kohila vallal järgmised prioriteedid:

* Aespa lasteaia ehitus;
* Investeeringud teedesse;
* Haridusasutuste remondid.

Põhitegevuse tulud

**2022. aasta eelarves on planeeritud põhitegevuse tulud 14,9 miljonit eurot.**

* Eelarve tuludest 63% ehk 9,3 miljonit moodustab maksutulu. Füüsilise isiku tulumaksu laekumise kasvu on kavandatud 10,6%, mis on tingitud eelkõige palgakasvust ja valla elanike arvu kasvust. 2022.a. on kohalikele omavalitsustele eraldatav tulumaksu osa 11,96% Kohila valla elanike töötasu brutotulust.
* Kaupade ja teenuste müügist kogutakse eelarvesse 6% ehk 0,9 miljonit eurot.
* Saadud toetused moodustavad eelarve tuludest 30%, ulatudes 4,5 miljoni euroni.
* Muud tulud moodustavad eelarve tuludest 1% ehk 0,2 miljonit eurot.

Põhitegevuse kulud

**2022. aasta eelarves on planeeritud põhitegevuse kulusid 14,2 miljonit eurot, sellest toetusteks 1,3 miljon eurot ja muudeks tegevuskuludeks 12,9 miljonit eurot.**

Põhitegevuse kulud jaotuvad üheksa erineva valdkonna vahel, mis omakorda jagunevad majandusliku sisu alusel: majandamis- ja personalikulud ning toetused.

* **Haridus** moodustab põhitegevuse kuludest suurima osa 62,2% ehk 8,8 miljonit eurot, mis võrreldes eelmise aastaga on suurenenud 22,1%. Majandamiskulude kasv on planeeritud ligikaudu üldise hindade kallinemise tasemel ning tööjõukulude kasv ligikaudu prognoositava üldise palgataseme tõusu tasemel, korrigeeritud haridusvaldkonna tööjõukulusid seoses õpetaja töötasu alammäära tõusuga.
* **Vaba aeg, kultuur ja religioon** 1,4 miljon eurot, millest 75,4% moodustavad kultuuriasutuste (spordikompleksi, raamatukogude, rahvamajamaja, noortekeskuste, muuseumi), info ja kultuurihaldusega seotud tegevuskulud ning 24,6% spordi ja vabaajategevusega seotud kulud;
* **Sotsiaalne kaitse** 1,4 miljon eurot, millest 40,8% suunatakse vanurite ja puudega isikute hooldekodude kohamaksu tasumiseks ja muudeks kuludeks, 52% perede toetuseks, sh laste päevahoiutoetus, mis on 275 eurot kuus ja riigitoetusega lisatud laste asendus- ning järelhoolduse kulud, 7,2% riiklikuks toimetuleku- ja täiendavateks toetusteks riskirühmadele.

Ülejäänud 18% põhitegevuse kuludest ehk 2,6 miljonit eurot jaguneb kuue valdkonna vahel järgmiselt:

* **Majandus** 0,8 miljonit eurot, millest 31% moodustab teede ja tänavate korrashoid.
* **Elamu- ja kommunaalmajandus** 0,2 miljonit eurot. Suurim kulu tänavavalgustuse ülalpidamisse ja hooldusesse, samas on suur elektri kokkuhoid uuenenud energiasäästliku tänavavalgustuse taristu rakendamisest.
* **Keskkonnakaitse kulud** 0,6 miljonit eurot. Suurim kulu läheb avalike alade puhastamisele, sh sõidu- ja kergliiklusteede lumekoristus ja libedusetõrje ning haljastusele.
* **Muud** ehk 0,9 miljonit eurot jaguneb valitsemiskuludele, avalikule korrale ja tervishoiule.
* **Reservfond,** millest valitsus teeb eraldisi ettenägematuteks kuludeks,on 0,1 miljonit eurot.

Majandamis- ja personalikulud tervikuna moodustavad põhitegevuse kuludest 90,9% ehk 12,9 miljonit eurot, kasvades 21%. Antavad toetused moodustavad 9,1% ehk 1,3 miljon eurot, kasvades 14,3%.

Investeerimistegevus

**2022. aasta eelarves on planeeritud investeeringukulusid 4,9 miljonit eurot.**

Suurimad investeeringuobjektid on:

* Aespa lasteaia ehitus 2,3 miljon eurot;
* Teede ja tänavate rekonstrueerimine 1,0 miljon eurot;
* Kohila Maja osakapitali suurendamine 0,5 miljon eurot;
* Loone linnuse silla projekteerimine ja ehitus 0,2 miljon eurot;
* Tohisoo mõisa hüdroisolatsioon, fassaadi renoveerimine 0,2 miljon eurot;
* Kohila Gümnaasiumi rekonstrueerimise projekteerimine ja vana osa akende vahetus 0,2 miljon eurot;
* Lastepark Kohila alevis 0,1 miljon eurot.

Finantsseis

* **omafinantseerimisvõime** ehk põhitegevuse tulude ja põhitegevuse kulude vahe on 2022.a. 0,7 miljonit eurot.
* **netovõlakoormus** (kohustused miinus likviidsed varad) on kavandatud 2022. aasta lõpuks 67,5% põhitegevuse tuludest.